
ДОКЛАД
от д-р Лозана Василева – заместник-министър на земеделието и храните

Относно: Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.


УВАЖАЕМИ ГОСПОДИН МИНИСТЪР,
На основание чл. 67, във връзка с чл. 70, ал. 2 от Закона за подпомагане на земеделските производител внасям за издаване Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 –2027 г. (Наредба за изменение и допълнение на Наредба № 9 от 2023 г.).

Причини, които налагат приемането на акта
В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.
Съгласно чл. 9, ал. 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) ), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), (Регламент (ЕС) 2021/2116). Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“, е одобрен с решение на Европейската комисия през 2022 г.
През 2024 г. започна процесът по второ изменение на Стратегическия план, част от който са и интервенциите „Биологично растениевъдство“ и „Биологично пчеларство“. В рамките на този процес са предоставени за обсъждане със заинтересованите страни предложенията за измененията в интервенциите, като публична информация за това може да бъде намерена на следните интернет адреси: https://www.sp2023.bg/index.php/bg/sprzsr-bg/novini/zamestnik-minist-r-vasileva-mzh-podgotva-vtoro-izmenenie-na-strategiceskia-plan-v-dialog-s-bransovite-organizacii и https://www.investor.bg/a/520-zemedelie/399334-mzh-podgotvya-vtoro-izmenenie-na-strategicheskiya-plan-v-dialog-s-branshovite-organizatsii. Тези промени са обсъдении и приети в рамките на заседанието на Комитета за наблюдение на Стратегическия план за развитието на земеделието и селските райони 2023 – 2027 г., проведено през септември. 2024 г., видно от следната публичнодостъпна информация: https://sp2023.bg/index.php/bg/sprzsr-bg/novini/komitet-t-po-nabludenie-odobri-vtoro-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g.
В хода на неформалните консултации с Европейската комисия на проекта на изменение на Стратегическия план постъпиха бележки и предложения от тяхна страна по отношение на някои от интервенциите в областта на околната среда и климата. В тази връзка са предприети действия по изменения в интервенцията „Биологично растениевъдство“, като се прецизират възможностите за добавяне на площи в рамките на изпълняван многогодишен ангажимент в операция „Плащания за поддържане на биологично растениевъдство“. Това предложение е съгласувано със заинтересованите земеделски стопани в областта на биологичното производство. 
С Решение за изпълнение на Комисията от 11.12.2024 година за одобряване на изменение на стратегическия план по ОСП за периода 2023 – 2027 г. на България за подпомагане от Съюза, финансирано от Европейския фонд за гарантиране на земеделието и Европейския земеделски фонд за развитие на селските райони CCI: 2023BG06AFSP001, е одобрено второ изменение.
С проекта на наредба в съответствие с второ изменение на Стратегическия план се дава възможност по операция „Плащания за поддържане на биологично растениевъдство“ ангажиментът да може да бъде разширяван с площи, които отговарят на изискванията на тази операция, до края на третата година. След третата година ангажиментът по операцията може да бъде разширен с нови площи, но не повече от 30 на сто при условие, че отговарят на условията за одобрение за участие. В случая се касае за площи, които  са в система на контрол и трябва са сертифицирани като биологични. По такъв начин се цели да се увеличи интересът към интервенцията, като се дава възможност на земеделските стопани да получат подпомагане за повече площи, които обработват.
С оглед на опита от предходния програмен период и в съответствие с второ изменение на Стратегическия план, се предвижда разпоредба, съгласно която площта по поет и изпълняван ангажимент може да бъде намалена с повече от десет на сто. В този случай бенефициентът има възможност да продължи да изпълнява биологичните дейности със заявената и одобрена площ, като следва да възстанови изплатена безвъзмездна финансова помощ за незаявените одобрени площи. В тази връзка, като се отчитат предложенията на Държавен фонд „Земеделие“ се уточнява начинът на изчисление на подлежащата за възстановяване сума по реда на чл. 73 от Закона за подпомагане на земеделските производители. С тези предложения се цели да се увеличи интересът към интервенцията „Биологично растениевъдство“, като се осигури гъвкавост при управлението на площите, заети в изпълнението на поет и изпълняван многогодишен ангажимент.
В следствие на постъпили предложения от страна на Държавен фонд „Земеделие“ и дирекции в структурата на Министерство на земеделието и храните е извършена правно-техническа редакция на част от разпоредбите, уреждащи прилагането на интервенциите „Биологично растениевъдство“ и „Биологично пчеларство“. По такъв начин ще се внесе по – голяма яснота за земеделските стопани и контролиращите органи относно прилагането на горепосочените интервенции. 
В допълнение следва да се имат предвид функциите и задълженията на Държавен фонд „Земеделие“, определени в Закона за подпомагане на земеделските производители, като Разплащателна агенция. В тази връзка са включени и постъпили от тяхна страна предложения по отношение на контрола и спазването на изпълняваните доброволни ангажименти. Уточнено е при какви условия може да се стигне до разширяване на поет ангажимент, с какви по размер площи, възможностите за намаляване на площите в ангажимент и управлението на отпусканото финансово подпомагане по интервенциите, съответно операциите.
В хода на вътрешно ведомственото съгласуване на проекта на наредба постъпи и предложение от дирекция „Биологично производство“ с искане за изменение на Наредба № 5 от 2018 г. за прилагане на правилата на биологично производство, етикетиране и контрол, и за издаване на разрешение за контролна дейност за спазване на правилата на биологичното производство, както и за последващ официален надзор върху контролиращите лица, което касае разпоредбата на чл. 45, ал. 6.  Предложението следва от действащата разпоредба на чл. 84, ал. 1, т. 7 и  8  от Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитието на земеделието и селските райони за периода 2023 – 2027 г. относно проверки от Държавен фонд „Земеделие“ в регистъра по чл. 16а, ал. 1, т. 1 от Закона за прилагане на Общата организация на пазарите на земеделски продукти на Европейския съюз (ЗПООПЗПЕС). Съгласно тази разпоредба в случай, че „за даден парцел не е произведена и не е реализирана биологична продукция от заявената култура с изключение на парцели, заети с трайни насаждения в младенчески период и за които са предоставени документите по чл. 39а, ал. 2  и/или на парцели, за които е настъпило събитие по чл. 3, парраграф 1, букви „а“, „б“ и „в“ и параграф 2  от Регламент (ЕС) 2021/2116“.


Цели
Предложените текстове на проекта на Наредба за изменение и допълнение на Наредба № 9 от 2023 г. са насочени към постигане на следните цели:
Създаване на правна рамка относно прилагане на второ изменение на Стратегическия план. Тази правна рамка се създава с оглед предоставяне на компенсаторни плащания на земеделски стопани във връзка с изпълнението на доброволно поетите задължения и спазване на изискванията по управление на интервенциите.
Прецизиране на изисквания за прилагане на част от интервенциите в областта на биологичното растениевъдство и пчеларство.

Финансови и други средства, необходими за прилагането на новата уредба
Проектът не предвижда разходването на допълнителни средства от бюджета на Министерство на земеделието и храните.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от Закона за подпомагане на земеделските производител, като плащанията се предоставят в рамките на средствата, предвидени в съответната интервенция по Стратегическия план.

[bookmark: _Hlk135344941]Очаквани резултати от прилагането на акта
С проекта на наредба ще се създаде по-голяма яснота за потенциалните кандидати и бенефициенти на какви условия следва да отговарят, за да могат да получат подпомагане, с оглед спазване на новите изисквания, следващи от второ изменение на Стратегическия план. Създава се уредба относно начина, по който земеделските стопани могат да продължат да изпълняват своите ангажименти, като добавят или намаляват площи, които отговарят на условията за подпомагане.  
Очакваните резултати от прилагането на акта са да се създадат на национално ниво условия и ред, по които да се получават занапред и да продължават да се получават плащания по вече поети ангажименти във връзка с реализация на дейностите по интервенциите „Биологично растениевъдство“ и „Биологично пчеларство“, включени в Стратегическия план и неговото второ изменение. По такъв начин ще се постигнат заложените в този план цели на подпомагането. 


Анализ за съответствие с правото на Европейския съюз
Съгласно чл. 69 от Регламент (ЕС) 2021/2115 са посочени интервенциите в областта на развитието на селските райони. Интервенциите „Биологично растениевъдство“ и „Биологично пчеларство“ са интервенции в областта на развитието на селските райони, като попадат в хипотезата на чл. 69, буква „а“ от цитирания регламент, а именно поети задължения в областта на околната среда и климата и други задължения в областта на управлението. Тяхната конкретна правна регламентация се съдържа в чл. 70 от Регламент (ЕС) 2021/2115. В чл. 70, параграф 1 от този регламент е изрично упоменато: „Държавите членки включват сред интервенциите в стратегическите си планове по ОСП задължения в областта на агроекологията и климата и може да включат други задължения в областта на управлението.“.
В съответствие с чл. 86, параграф 3 от Регламент (ЕС) 2021/2115, разходите които са станали допустими в резултат на изменение на стратегически план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в член 119, параграф 9 от същия регламент.
Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
Във връзка с чл. 26, ал. 2 от Закона за нормативни актове е извършена предварителна обществена консултация на проекта със заинтересованите страни по електронен път, като няма постъпили предложения и бележки. 
На проведения Комитет по наблюдение на Стратегическия план са обсъдени и приети предлаганите изменения в подпомагането по интервенциите в областта на биологичното земеделие, залегнали в проекта на Наредба № 9 от 2023 г. 
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да одобрите приложената Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.
	Приложение:
	1. Проект на Наредба за изменение и допълнение на Наредба № 9 от 2023 г. за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023 – 2027 г.;
2. Справка за отразяване на постъпилите становища;
3. Постъпилите становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Предложения и становища, постъпили от обществената консултация. 

